google/wiki40b huggingface dataset:
Nigger

Nigger er nedsettende og kontroversiell slang i engelsk og brukes vanligvis om afroamerikanere og eventuelt andre personer med opphav i Afrika sør for Sahara. Begrepet har røtter i uttalen av ordet negro, kognat med neger, i de amerikanske sørstatene; dette begrepet stammer fra det latinske ordet niger og henviser til fargen. I USA var nigger tidligere et av flere vanlige begreper for afroamerikanere, men gjennom assosiasjonen med slaveri og senere Jim Crow-lovene og den statsstøttede diskrimineringen i sørstatene som varte til 1960-årene ble begrepet etterhvert oppfattet som nedsettende, rasistisk og uttrykk for hvitt rasehovmod. I løpet av andre halvdel av 1900-tallet gikk begrepet derfor ut av vanlig språkbruk i USA.
Blant store grupper av afroamerikanere har imidlertid det pejorative ordet fra slutten av 1900-tallet fått ny mening som et vanlig tiltaleord til hverandre, og har i denne sammenhengen ofte nøytrale eller positive konnotasjoner, på linje med ord som kamerat eller bror/søster. Begrepet er også i utbredt bruk i populærkultur med røtter i afroamerikansk kultur, særlig innen musikksjangeren hiphop. I denne nyere betydningen blir begrepet delvis også skrevet nigga. Selv om begrepet nigger eller nigga i dag er relativt vanlige som kameratslige eller ironiske tiltaleord mellom afroamerikanere og brukt i musikk og film i tilsvarende betydning er de nesten aldri brukt av hvite. Ordets tabustatus har ført til at offentlige personer og medier i USA ofte omtaler ordet med eufemismen n-ordet. Selv om ordet er avledet av negro har disse ordene helt forskjellig status i amerikansk engelsk, da negro lenge ble regnet som et høflig og ikke-rasistisk begrep, og i dag bare oppfattes som datert, mens nigger utviklet seg til et spesifikt rasistisk begrep før det fikk ny betydning mellom afroamerikanere.

Opprinnelse

Ordets opprinnelse er uttalen av negro (engelsk for neger) i de amerikanske sydstatene. Negro stammer fra det latinske niger som betyr svart. På norsk blir ordet gjerne likestilt med «svarting», og har i senere tid flere likheter i bruk, også mellom personer med mørkere hudfarge.

Bruk av ordet i Norge

Det norske ordet, "neger", er også problematisk. I likhet med utviklingen i USA opplever stadig flere i Norge, særlig mange av dem som omtales som negre, betegnelsen som støtende og diskriminerende. Også ordet nigger var tidligere i bruk på norsk, først og fremst i mellomkrigstiden da det var et mer amerikansiert, moderne og uhøytidelig synonym til ordet neger. Den populære, nye jazzmusikken kunne således bli omtalt som «niggermusikk», dog ofte i lett nedsettende betydning.
Ole Evinrude

Utenbordsmotor

Evinrude fikk ideen om å lage en utenbordsmotor fordi han på det tidspunkt hadde en kjæreste på den andre siden av sjøen hvor han bodde. For å spare krefter utviklet han da en «automatisk romaskin» som rett og slett var en totaktsmotor som han festet i bakparten av prammen.
I 1906 giftet Ole seg med irskfødte Bess Emily Carr. Året etter ble deres eneste barn, Ralph Stanley født.  I 1907 bygde Ole sin første bensindrevne påhengsmotor, og «Evenrude» påhengsmotor var en realitet. Den lignet ikke på noen av konkurrentenes modeller; den var på alle måter mer praktisk og driftsikker.
I 1909 ble Evinrude Motor Company stiftet i Milwaukee. Navnet ble tilpasset det amerikanske markedet og Evinrude ble etter hvert et verdenskjent båtmotormerke. Firmaet var et partnerskap mellom Bess og Ole, hvor hun hadde ansvaret for forretningsdriften. I 1911 hadde deres tekniske overlegenhet utkonkurrert andre produsenter av småbåtmotorer. På grunn av Bess' dårlige helse ble Evinrude Motor Company solgt i 1914. Ekteparet trakk seg tilbake i håp om at helsen til Bess skulle bedres.
I 1920, etter at Bess hadde gjenvunnet sin helse, dannet de to sammen ELTO Company (Evinrude Light Twin Outboard). Året etter lanserte de en revolusjonerende type påhengsmotorer av aluminium med eksosutslipp under vann. Dette ble en umiddelbar suksess og ELTO ble dominerende på markedet.
Selskapet overlevde så vidt Den store depresjonen. I 1934 ble sønnen Ralph president i selskapet, som omsider begynte å tjene penger igjen. I 1935 var det fusjonerte selskapet Outboard Marine and Manufacturing Corporation (OMMC) verdens største produsent av påhengsmotorer, og et av de 500 største industriforetakene i USA. Denne framgangen fikk aldri Bess og Ole ta del i. Bess døde av kreft i 1933. Ole tok tapet av hustruen svært hardt og isolerte seg fra omverdenen frem til han selv døde 12. juli 1934, 14 måneder etter sin hustru.
Norges KFUK-KFUM-speidere

Formålsparagrafen

Norges KFUK-KFUM-speideres mål er å fremme og drive et speiderarbeid for å hjelpe barn og unge til å utvikle en kristen tro og oppdra dem til ansvarsbevissthet, selvstendighet, samfunnsmessig engasjement, mellomfolkelig forståelse og respekt for naturens verdi.
Som speiderorganisasjon legger KFUK-KFUM-speiderne vekt på speiderloven og speiderløftet som er grunnlaget for speiderarbeidet.

Tilknytninger

KFUK-KFUM-speiderne er tilknyttet World Alliance of YMCAs og World YWCA gjennom KFUK-KFUM Internasjonalt, hvor også Norges KFUK-KFUM er medlem.
KFUK-KFUM-speiderne er i tillegg medlem av de internasjonale speiderorganisasjonene WAGGGS (jenter) og WOSM (gutter). 
Den 11. oktober 2003, samme dato som KFUK-KFUM-speidere ble stiftet, ble Speidernes Fellesorganisasjon etablert. Organisasjonen er en sammenslutning av de to speiderforbundene i Norge, Norges KFUK-KFUM-speidere og Norges speiderforbund. Speidernes Fellesorganisasjon er i likhet med de to medlemsforbundene tilknyttet WAGGGS og WOSM.
Eivind Bisgaard Sundet

Spiller

Sundet startet å spille fotball som syvåring for Mandalskameratene i 1986, og etter å ha spilt for Norges Toppidrettsgymnas siden 1995 signerte han for Vålerenga i 1997.
Han spilte i 1. divisjon for Romerike i 1999 og Mandalskameratene i 2003.

Trener

Sundet har også trenererfaring fra Skeid og Oldenborg.
Nevada Test Site

Nevada Test Site (NTS) er et reservat som benyttes av energidepartementet i USA, og som ligger i det sørøstlige Nye County, Nevada, ca. 105 km nordvest fra Las Vegas. Området, tidligere kjent som Nevada Proving Ground, ble etablert i 1951 for prøvesprengning av atomvåpen, og består av ca. 3500 km² med ørken og fjellterreng. Prøvesprengningen i Nevada begynte med en ett-kilotonn (4 terrajoule) bombe som ble sluppet ned på Frenchman Flat, den 27. januar 1951. Mange av de ikoniske bildene fra atomvåpenæraen kommer fra Nevada Test Site.
Deutscher Sprachatlas

Deutscher Sprachatlas (norsk: Tysk språkatlas) er navnet på en forskningsinstitusjon ved Universitetet i Marburg og et dialektatlas over tyske dialekter. 
Institusjonen ble grunnlagt som Sprachatlas des Deutschen Reichs av lingvisten Georg Wenker (1852–1911) i 1877 og gjennomførte i årene frem mot andre verdenskrig den mest omfattende dialektundersøkelsen noen sinne.
På bakgrunn av spørreskjemaer sendt til ca. 50.000 steder innenfor det tyskspråklige området oppstod et dialektatlas bestående av totalt 1.668 kart. På begynnelsen av 2000-tallet ble kartene digitalisert og offentliggjort på internett i forbindelse med prosjektet Digitaler Wenker-Atlas (DiWA).
Rettskrivningen av 1938

Bakgrunn og utføring

Rettskrivinga av 1938 førte norsk språkpolitikk videre i samme retning som 1917-rettskrivinga, med tilnærming mellom målformene og tilnærming til østnorske målfører. De største endringene i 1938 kom i bokmål.
Et annet formål i 1938 var å skjære ned det store antallet valgfrie former fra 1917, og resultatet blei systemet med en læreboknormal som bare omfatta en del av de tillatte formene, mens alle andre fritt kan benytte seg av sideformene. Dette hierarkiet blei avskaffa i bokmål fra og med 2005. I dag er det der fullstendig likestilling mellom former som brøt og brøyt, mens 1938-formen braut er tatt ut igjen av ordboka. I nynorsk ble dette hierarkiet mellom hovedformer og klammeformer forlatt 1.august 2012.
Etter rettskrivinga av 1938 blei en del former som i 1917 var valgfrie, gjort obligatoriske. Videre blei systemet med klammeformer (sideformer) innført, det vil si former godtatt som rette etter rettskrivinga, men ikke til bruk i lærebøker.

Endringer i bokmål

Reformen fullførte prosessen som begynte med rettskrivinga av 1907 og fortsatte i 1917, med innføring av harde konsonanter. Eksempel: Skip for skib, nyte for nyde og språk for sprog.
Flere hunkjønnsord fikk a-ending i bunden form entall: Høna, nåla, øksa, bjørka, osv.
Fornorskinger som bru for bro, fram for frem, sju for syv, nå for nu blei innført, mange av dem som obligatoriske former. Tallordet syv var for eksempel ikke tillatt i offentlig rettskriving før det blei tatt inn igjen og sidestilt med sju i 2005.
Flere diftonger: Stein for sten, reip for rep, osv.
Nye skrivemåter: Seg for sig, meg for mig, skulle for skulde, høy for høi, osv. Jamstilling av a- og et-ending i verb av kaste-klassen. F.eks.: Kasta eller kastet, rydda eller ryddet.
Helt nye skriftformer basert på talemålet på det sentrale Østlandet, blei også introdusert. F.eks.: Flertallsformer av hankjønnsord som gutta og gampa og hunkjønnspronomenet hu. Disse formene er ikke oppført i dagens ordbøker, for de blei brukt svært lite.
Samtidig ble en lang rekke vanlige former fjernet fullstendig fra ordlistene og erstattet med samnorskformer, som til dels var nyskapninger, for eksempel ble formene «gresshoppe» og «grashoppe» erstattet av «engsprette». I norske lærebøker ble riksmålforfattere «tvangsoversatt» til den nye språkformen; det gjaldt både avdøde og levende skribenter.
Reformen møtte sterk motstand fra riksmålshold. Mye av den blei omgjort av Quisling-styret under krigen, men etter krigen så norske politikere bort fra NS-rettskrivinga av 1941 og gjenopptok språkpolitikken fra 1938. Men i 1950-åra var det mange protester og aksjoner fra riksmålstilhengere mot samnorskprega «radikalt bokmål» i lærebøker og ellers, med bokbrenning som det mest radikale virkemiddelet.

Endringer i nynorsk

I nynorsk var dette noen av endringene fra 1938:
Noen gamle hovedformer blei klammeformer, former som soli, husi og gator. Former som sola, husa og gater blei de eneste lærebokformene.
Endring av enkeltord, som for eksempel fare for fåre, opp for upp, før for fyrr, bort for burt, mørk for myrk, vinter for vetter, veke for vika.
Lucanus datunensis

Kjennetegn

En middelsstor (26-36 millimeter), rødbrun hjortebille. Hannen har forholdsvis små kjever for slekten Lucanus, disse er jevnt krummede med to butte tenner som sitter ganske tett sammen litt utenfor midten. De knebøyde antennene har vanligvis en fire-leddet vifte. Bakhodet har rundede tverrkjøler langs bakkanten. Beina er mer eller mindre rødlige. Det er en nokså liten og spinkel Lucanus-art.

Levevis

Arten lever i et område av subtropisk gressmark. I motsetning til de fleste andre hjortebiller er arten dagaktiv.

Utbredelse

Arten er utbredt på Taiwan. Arten er bare kjent fra én lokalitet og er sjelden og truet .
AN/SPG-51

AN/SPG-51 er en amerikansk ildledningsradar for RIM-66 Standard missiler produsert av Raytheon. Den var i bruk på kryssere i «Virginia»-klassen og «California»-klassen og på destroyere i «Charles F. Adams»-klassen og «Kidd»-klassen.  Den inngår som en del av Mk 74 ildledningssystem.
Radaren virker på G-båndet (4–6 GHz) og I-båndet (8–10 GHz).  Den kan roteres kontinuerlig, og kan virker fra −30 til +83° i forhold til dekksplanet.  Maksimal effekt skal være 30 kW.
Vannvåg

Historie

Stedet lå til Bjarkøygodset i senmiddelalderen, i likhet med resten av øya Vanna. Stedet hadde tidligere kirke. Den eldste omtalen av en kirke på Vannvåg er fra 1589. Kirken var da et anneks under Tromsø kirke og ble betjent av en residerende kapellan på Karlsøy. Kirken nevnes siste gang i 1625.
Haarby (Fyn)

Haarby (eller Hårby) er en by på det vestlige Fyn i Hårby Sogn, Danmark.
Byen ligger i Assens kommune og hører til Region Syddanmark. I Haarby ses korskirken Haarby kirke fra 1100-tallet, og i samme by ligger også møbeldesignfirmaet Montana Møblers danske produksjonssted.
Den danske politikeren og tidligere utenriksminister Uffe Ellemann-Jensen er født i Haarby.
Solheim Cup 1990

Solheim Cup 1990 var første gangen denne golfturneringen fant sted. Den ble arrangert i Orlando, Florida, USA ved Lake Nona Golf & Country Club fra 16. til 18. november 1990. Laget fra USA slo det europeiske laget 11,5 poeng mot 4,5.

Format

Det ble totalt delt ut 16 poeng. Fredag hadde fire runder med foursome. Lørdag hadde seks runder med fourball. De siste 8 poengene ble delte ut med singlematcher på søndag. Alle åtte golfspillerne fra hvert lag spilte hver dag.
AvtaleGiro

AvtaleGiro er en norsk betalingstjeneste for direkte debitering av betalers konto. Kontobelastningen (debiteringen) skjer med grunnlag i betalingsmottakers krav, som betalingsmottaker har innlevert elektronisk/papirskjema til sin bank.
AvtaleGiro reguleres av Finans Norge, men administreres og driftes av Nets på vegne av bankene.
Tjenesten finnes også i andre land, og kalles da ofte direkte debitering som er det generelle begrepet på tjenesten.
Både betalingsmottaker og betaler må inngå en avtale om AvtaleGiro med sin bank. Betaleren kan be om å bli varslet i forkant av en betaling (via nettbank eller kontoutskrift) og kan om ønskelig stanse den eller endre beløpet som skal overføres.
AvtaleGiro kan kombineres med eFaktura hvis betalingsmottakeren tilbyr dette.
Siljan (Sverige)

Siljans historie

For 365 millioner år siden slo en stor meteoritt ned med voldsom kraft og dannet det som idag kalles Siljanringen. Siljan, Orsasjön, Skattungen, Oresjön og småsjøene i Bodadalen er meteorkraterets ytre ring. 
Krateret er 50 km i diameter og er det største kjente krateret av denne typen i Europa.

Siljanområdets geologi

Området omfatter Siljans og Orsasjöens vannsystem med det nærliggende terreng, samt området langs Siljanringen. Berggrunnen rundt Siljan består, foruten det prekambriske grunnfjellet, av sedimentære bergarter, hovedsakelig fra ordovicium og silur. Disse ble reist på høykant av meteorittnedslaget som dannet Siljan og er derfor blitt bevart til idag. Området er typeområde for mange fossiler og derfor geologisk viktig i global sammenheng. Det finnes mange både aktive og nedlagte steinbrudd i området. Et eksempel på et nedlagt steinbrudd som har fått et nytt liv er Dalhalla utenfor Rättvik, som har gjenoppstått som amfiteater og konsertscene.

Skipsfart

Siljan og tilstøtende vassdrag var tidligere en viktig ferdselsåre i Dalarna, både når det gjaldt tømmerfløting og transport av gods og passasjerer. Særlig var transport av jernmalm fra områdene rundt Siljan viktig. Allerede i 1839 ble det første dampskipet, hjuldamperen "Prins August" satt i trafikk på Siljan. Dampskipet S/S Engelbrekt ble satt inn i trafikk i 1866, og har ennå seilinger i sommersesongene, det samme gjelder M/S Gustav Wasa som har trafikkert Siljan siden 1876.
James Thomson (1700-1748)

Bakgrunn

James Thomson var det fjerde av ni barn til Thomas Thomson og Beatrix Thomson (født Trotter). Beatrix Thomson var født i Fogo i Berwickshire og var en fjern slektning av huset Hume. Thomas Thomson var presbyteriansk pastor i Ednam til åtte uker etter Thomsons fødsel, men ble da pastor i Southdean, og det var der James hadde det meste av sine unge år.
Thomson fikk sin høyere utdannelse ved Universitetet i Edinburgh. Mens han studerte der fikk han utgitt noen av sine dikt. Disse diktene handlet hovedsakelig om Jed Valley, hans barndoms dal. Planene for ham var en karriere i kirken, men han oppgav teologien fordi prekenene hans ble kritiserte for å være for blomstrende.

Dikter

I 1725 reiste han til London der han møtte andre forfattare, blant dem skotten David Mallet. Han oppnådde raskt suksess og ble vel ansett av kronprins Frederick, som han støttet politisk. Thomson utgav sine samlede dikt sine under navnet The Seasons i 1730 med dedisering til George Lyttelton, og han ble privatlærer for sønnen ttl Charles Talbot, daværende Solicitor-General i Storbritannia.
Lyttelton ordnet det så han ble konfliktrådssekretær, og det neste store verket hans, Liberty (1734) ble tilegnet den Tory-sympatiserende prinsen av Wales. Han skrev også flere skuespill, blent dem The Tragedy of Sophonisba (1734), og samarbeidet med Mallet om maskespilet Alfred, som blant annet inneholdt sangen «Rule, Britannia!» og som ble uroppført med musikk av Thomas Augustine Arne ved Cliveden, landsted til prinsen og prinsessen av Wales.
Etter at Talbot døde falt Thomson ut av kronprinsens nåde, og karrieren hans tok slutt med The Castle of Indolence, det mest kjente verket hans, som ble utgitt rett før James Thompson døde i 1748.
En rettstvist omkring publikasjonsrettighetene til ett av Thomsons verker, The Seasons, førte til to viktige rettsavgjørelser (Millar v. Taylor; Donaldson v. Beckett) i kopirettshistorien.
Parablepisanis

Utbredelse

Slekten er kjent fra Gabon og Bioko.
Chicken Licken

Chicken Licken er en sydafrikansk kjede av fast-foodrestauranter. Per 2010 eide kjeden 80 % av Syd-Afrikas fastfoodrestauranter, i konkurranse med McDonald's. Ifølge en studie publisert av Henny Penny Corporation i 2011, er Chicken Licken verdens største ikke-amerikansk-eide restaurantkjede som har stekt kylling som hovedrett.
Chicken Licken ble grunnlagt i Syd-Afrika av George Sombonos, sønn av en gresk innvandrerrestauratør. Sombonos lærte restaurantdrift på 1970-tallet ved Dairy Den, farens restaurant i Ridgeway, en forstad i den sydlige indre byregionen av Johannesburg. KFC kom inn det sydafrikanske markedet i 1971. Sombonos kjøpte Chicken Lickens hemmelige oppskrift på stekt kylling fra eieren av et fastfoodutsalg i Waco i Texas, da han reiste rundt i USA i 1972. Han betalte 1000 dollar for oppskriften, og introduserte den for Dairy Den. I 1975 begynte han å servere svarte kunder som satt i bilene sine, ettersom disse kundene ikke hadde lov å komme inn i restaurantene på grunn av apartheidlovene som gjaldt den gangen. I 1976 introduserte han drive-through-konseptet for Dairy Den etter å ha sett det ved fastfoodtkjeden Wendy's restauranter i USA.
Nasjonalhelt av Aserbajdsjan

Nasjonalhelt av Aserbajdsjan (aserbajdsjansk: Azərbaycan milli qəhrəmanı) er en aserbajdsjansk orden. Æresbevisningen ble innstiftet i 1992. Tittelen tildeles for fremragende fortjenester av republikkens forsvar, styrking av statssystemet og fremme av viktige verdier. Den som hedres med ærestittelen mottar samtidig ordenstegnet Gullstjerne orden. Æresbevisningen er Aserbajdsjans fornemste.
Utmerkelsen Nasjonalhelt av Aserbajdsjan har utmerkelsen Helt av Sovjetunionen som forbilde. Også flere andre land, som tilhørte Sovjetunionen, har innført tilsvarende ærestitler. Blant disse er Helt av Hviterussland, Helt av Ukraina, Helt av Den russiske føderasjon og Nasjonalhelt av Georgia.

Insignier

Det synlige tegn på æresbevisningen Nasjonalhelt av Aserbajdsjan er Gullstjerneordenen, en åttetagget stjerne i gull. Ordensstjernen er festet til et ordensbånd i fargene grønn, rød og blå, Aserbajdsjans flaggfarger. Ordenstegnet bæres på venstre side av brystet.
Fotsopp

Fotsopp (tinea pedis på latin) er en av de vanligste hudsykdommene som finnes i Norge. Fotsoppen lever av døde hudceller og trives derfor på mennesker, men den gjør vanligvis ingen skade i det hele tatt. Den trives aller best i områder som er mørke og fuktige, og forekommer lett hos personer som ofte svetter på føttene.
Fotsopp kan smitte raskt, og bør derfor behandles så fort som mulig. Hudsykdommen smitter lettest på våte gulv der det går mange mennesker med våte føtter, for eksempel på kommunale garderober og svømmehaller. Soppen fører til at hud flasser av, og det blir ofte store sprekker i huden.
Airai

Airai ligger på sørkysten på Babeldaob-øya, og er den nest mest befolkede delstaten i Palau. Her ligger øyas hovedflyplass, og delstaten er tilknyttet øya Koror med bro.
Staten har et areal på 44 km². I 2015 hadde Airai 2455 innbyggere.
Airai er også navnet på delstatens største by, med en befolkning på 920 (2004). Byen Airai er den største byen på Palau som ikke ligger i delstaten Koror.
Airai er mest bemerkelsesverdig for sin bai (møteplass for menn), den eldste som eksisterer (200 år gammel).
Fetsund bru

Fetsund bru er navnet på to bruer, ei veibru og ei jernbanebru som krysser Glomma ved Fetsund i Fet kommune i Akershus.

Bakgrunn

Den første brua, bygget i tre, ble bygget i 1860 for Kongsvingerbanen. Fet og Høland herreder spleiset på kostnadene til en kjørebane for hest og kjerre på nedstrøms side av brua. I 1877 ble brua ombygd og peleåket ble erstattet av brukar i sten.
Brua førte til at lensene ble flyttet fra Bingen til Fetsund. Etter noe tid viste det seg at den gamle brua kunne føre til store tømmeropphopninger under fløtingen. Dette førte til at en ny og høyere bru ble bygget noen titalls meter oppstrøms for den gamle trebrua. Den nye jernbanebrua ble utført i stål med 7 spenn, hvert på ca. 60 m. Stålbrua, med en lengde på 420 m ble åpnet 27. juli 1918. Denne var da bygget som en kombinert jernbane- og veibru med en kjørebane på hver side. Etter at den nye veibrua kom, ble kjørebanene i 1959 stengt for bilkjøring mens oppstrøms veibane fortsatt ble brukt som gang- og sykkelvei. På ca. 1980-tallet ble begge veibruene revet og på nordsiden ble oppsatt en smal gangbru. Med dette forsvant en av de siste kombinerte jernbane- og veibruene i Norge. 
For å beskytte overgangen over den gamle jernbanebrua ble Fetsund batteri anlagt i skråningen vest for bruene i årene 1902-1903.
Etter andre verdenskrig lå det i mange år en feltbru, en flytebro lagret på Stasjonsstranda, mellom bruene.
Fetsund nye bru for riksvei 22 ble åpnet 12. desember 1959 noen hundre meter nedstrøms for jernbanebrua.
It's a Heartache

«It's a Heartache» er en britisk countrypop-sang med melodi og tekst av Steve Wolfe og Ronnie Scott, som ble spilt inn på plate av Juice Newton i 1977 samt av Bonnie Tyler (på RCA) og Ronnie Spector (fra The Ronettes) i 1978. Produsenter for Tylers plate var Steve Wolfe og Ronnie Scott.
Tylers versjon viste seg å bli den største listehiten med en tredjeplass på den amerikanske Billboard Hot 100-singlelisten og en fjerdeplass på den britiske singlelisten.
Tylers innspilling ble også en amerikansk Top Ten countrymusikk-hit.
Newtons versjon ble utgitt i 1977 på de utenlandske utgivelsene av hennes album Come to Me. Singleplaten solgte til gull i Mexico og var den opprinnelige listeversjonen i USA med en 86.-plass på den amerikanske Billboard Hot 100-singlelisten i 1978 før Tylers raskt utgitte coverversjon formørket Newtons singleliste-suksess.

Coverversjoner

Siden 1977 har tallrike coverversjoner blitt utgitt på plate.
Countrypopgruppen Dave & Sugar utgav en coverversjon i 1981. Den nådde en 32.-plass på den amerikanske countrylisten.
Trick Pony utgav en coverversjon på albumet R.I.D.E. Den ble utgitt på single i 2005 og nådde en 22.-plass på samme liste.
En versjon finnes på Arab Straps Ten Years of Tears.

Norske versjoner

Arne Bendiksen, Prima Vera samt Kruse og Hamnes har skrevet norske tekster. Bendiksens norske tittel er «Du er ensom». Prima Veras versjon bærer tittelen «Gi meg penger». Kruses og Hamnes' versjon heter «For et topplag».

Tysk versjon

Wenche Myhre spilte inn sangen og ga den ut på singel i 1978. På tysk heter sangen Lass mein Knie, Joe. Den tyske teksten er skrevet av W. Hofer.

Dansk versjon

Wenche Myhre spilte inn sangen og ga den ut på singel i 1978. På dansk heter sangen Flydt din hånd, John.
Haplorhabdus

Utseende

Cyrtinini er små (opptil 10 millimeter) og nokså spinkle trebukker med antenner som er omtrent så lange som kroppen. På farge er de mer eller mindre brunlige. Kroppsformen er avlang, pronotum er sylindrisk til tønneformet, ofte lengre enn bredt, uten pigg på sidene. Denne gruppen omfatter sannsynligvis de aller minste medlemmene av familien trebukker, med kroppslengde mellom 1,5-2 millimeter.

Utbredelse

Arten er bare kjent fra Papua Ny-Guinea.